12. Zaključek vodenja računov Evropske policijske akademije za proračunsko leto 2008
Véronique Mathieu
(FR) Gospod predsednik, gospe in gospodje, 7. oktobra 2010 je Parlament s 618 glasovi za in nobenim proti ter s 7 vzdržanimi glasovi sprejel sklep o zavrnitvi podelitve razrešnice Evropski policijski akademiji za proračunsko leto 2008.
Če se razrešnica ne podeli, bo v skladu s pravilnikom Parlamenta na enem izmed naslednjih delnih zasedanj podan formalni predlog zaključka poslovnih knjig. Sklep, o katerem se bo danes glasovalo, je torej tehnični ukrep za zaključek poslovnih knjig zadevnega proračunskega leta in ne podelitev razrešnice. To sem hotela pojasniti.
